23 דצמבר 2004

הרשות לשירותים ציבוריים – חשמל: לא צפוי עדכון תעריפי החשמל

תגובת הרשות באה בעקבות מכתב שרשרת שהופץ במאות העתקים שהגיעו לרשות ולפיהן צפויים התעריפים לעלות בימים אלה

הפניות שמגיעות לרשות מדי יום בשבועות האחרונים הם  בנוסח אחיד במהותו ולפיו תעריפי החשמל צפויים להתעדכן בימים הקרובים בשיעור של כ-4% וזאת לאחר עדכון של 35% בשנתיים האחרונות. המכתב מפנה את ציבור הצרכנים להביע מחאתו על עליית התעריפים בפני הרשות. המכתב במקורו החל כתגובת מחאה לעדכון התעריפים שהיה בתחילת נובמבר. ברשות מציינים כי הבעת עמדה ומחאה בסוגיות צרכניות הנוגעות למשק החשמל היא לגיטימית לחלוטין. אולם, המכתב  בניסוחו הנוכחי גורם למסירת מידע מוטעה לציבור הצרכנים.

העדכון האחרון שביצעה הרשות היה ב- 9.11.04 ושיקף עליה של 3.95% בתעריפי החשמל לסקטור הביתי לעומת העדכון הקודם מיוני 2004. מאז יולי 2002 עודכנו תעריפי החשמל למגזר הביתי בכ- 14%. הסיבה הבלעדית לעליית המחירים בשנתיים האחרונות היא אחת בלבד – מחירי הדלקים. מיולי 2002 עלו מחירי הדלקים המשמשים את חברת החשמל בשיעור כולל של למעלה מ- 42%. 

הרשות בודקת מדי שבועיים את השינויים בסל התשומות של חברת החשמל בהתאם לנוסחת העדכון. הבדיקה הבאה צפוייה להיות בתחילת חודש ינואר.